SK Úradný vestník Európskej únie C 138/2

Oznam o začatí revízie ukončenia platnosti protidumpingových opatrení na dovoz kysličníka horečnatého s pôvodom v Čínskej ľudovej republike

(2004/C 138/02)

Na základe uverejnenia oznamu o blížiacom sa ukončení platnosti (1) protidumpingových opatrení na dovoz kysličníka horečnatého s pôvodom v Čínskej ľudovej republike („príslušná krajina“) dostala Komisia žiadosť, aby tieto preskúmala podľa článku 11, odsek 2 nariadenia Rady (ES) č. 384/96 (2) („základné nariadenie“).

1. ŽIADOSŤ O REVÍZIU

Žiadosť podal Eurométaux („žiadateľ“) dňa 9. marca 2004 v mene výrobcov, ktorí predstavujú väčšiu časť, v tomto prípade viac ako 25 % celkovej výroby kysličníka horečnatého v rámci spoločenstva.

2. VÝROBOK

Výrobok, ktorý je predmetom revízie, je kysličník horečnatý s pôvodom v Čínskej ľudovej republike („príslušný výrobok“), v súčasnosti klasifikovaný v rámci číselného kódu KN ex25199090 (číselný kód TARIC 25199090*10). Tento číselný kód KN sa uvádza len pre informáciu.

3. EXISTUJÚCE OPATRENIA

V súčasnosti platné opatrenia predstavujú konečné protidumpingové clo, ktoré sa zavádza nariadením Rady (ES) č. 1334/1999 (3).

4. DÔVODY REVÍZIE

Žiadosť vychádzala z toho, že ukončenie platnosti opatrení by pravdepodobne spôsobilo pokračovanie alebo opätovný výskyt dumpingu a poškodilo by spoločenstvo v danom priemyselnom odvetví. So zreteľom na ustanovenia článku 2, odsek 7 základného nariadenia stanovil žiadateľ bežnú hodnotu pre Čínsku ľudovú republiku, na základe ceny vo vhodnej krajine s trhovým hospodárstvom, čo sa uvádza v odseku 5.1., bod d) tohto oznamu. Tvrdenie o pokračovaní dumpingu sa zakladá na porovnaní bežnej hodnoty, ako sa uvádza v predošlej vete, s vývoznými cenami príslušného výrobku pri predaji na vývoz do spoločenstva.

Na základe toho je vypočítané dumpingové rozpätie veľmi výrazné.

Vzhľadom na opätovný výskyt dumpingu sa tiež uvádza, že vývozy do tretích krajín, napr. Maďarsko, Japonsko alebo USA, sa realizovali za dumpingové ceny.

Žiadateľ ďalej konštatuje pravdepodobnosť ďalšieho dumpingového poškodenia. V tomto ohľade predkladá žiadateľ dôkaz, že ak sa pripustí, aby opatria prestali platiť, súčasná úroveň dovozu sa pravdepodobne zvýši kvôli existencii nevyužitej kapacity a veľkých zásob v príslušnej krajine.

Žiadateľ taktiež konštatuje, že odstránenie poškodenia zabezpečuje predovšetkým existencia opatrení a že akýkoľvek opätovný výskyt podstatného dovozu za dumpingové ceny z príslušnej krajiny by pravdepodobne viedol k opätovnému poškodeniu spoločenstva v danom priemyselnom odvetví, ak sa pripustí, aby opatrenia prestali platiť.

5. PROCEDÚRA

Komisia po konzultácii s Poradným výborom dospela k záveru, že existujú dostatočné dôkazy na začatie revízie ukončenia platnosti a týmto otvára revíziu podľa článku 11, odsek 2 základného nariadenia.

5.1. Procedúra určenia pravdepodobnosti dumpingu a poškodenia

Prešetrenie určí, či ukončenie platnosti opatrení pravdepodobne alebo nepravdepodobne povedie k pokračovaniu alebo opätovnému výskytu dumpingu a poškodenia.

a) Výberový prieskum

So zreteľom na zjavný počet strán zapojených do tohto konania môže Komisia rozhodnúť o uplatnení výberového prieskumu, podľa článku 17 základného nariadenia.

i) Výberový prieskum vývozcov/výrobcov v Čínskej ľudovej republike

S cieľom umožniť Komisii rozhodnúť, či je výberový prieskum potrebný a ak áno, určiť zloženie výberu, všetci vývozcovia, výrobcovia alebo zástupcovia konajúci v ich mene sa týmto vyzývajú, aby sa sami prihlásili a kontaktovali Komisiu a aby poskytli nasledovné informácie o svojej spoločnosti alebo o svojich spoločnostiach v rámci rovnakej časovej lehoty, ako je uvedené v odseku 6, bod b) i) a vo forme uvedenej v odseku 7 tohto oznamu:

— meno, adresa, e-mailová adresa, telefónne, a faxové, a/alebo telexové číslo a kontaktná osoba,

— obrat v miestnej mene a objem v tonách príslušného výrobku predávaného na vývoz do spoločenstva v období od 1. apríla 2003 do 31. marca 2004,

— obrat v miestnej mene a objem v tonách príslušného výrobku predávaného do ďalších tretích krajín v období od 1. apríla 2003 do 31. marca 2004,

— presné aktivity spoločnosti v súvislosti s výrobou príslušného výrobku a objem výroby príslušného výrobku v tonách, výrobné kapacity a investície do výrobných kapacít v období od 1. apríla 2003 do 31. marca 2004,

— mená a presné činnosti všetkých zúčastnených spoločností (4) zapojených do výroby a/alebo predaja (vývoz a/alebo tuzemsko) príslušného výrobku,

— akékoľvek ďalšie relevantné informácie, ktoré môžu Komisii pomôcť pri určovaní zloženia výberu,

— poznámka, či spoločnosť alebo spoločnosti súhlasia so svojím zaradením do výberového prieskumu, čo znamená aj odpovedať na dotazník a akceptovať okamžité prešetrenie ich odpovede.

S cieľom získať informácie, ktoré považuje za potrebné na určenie zloženia výberu vývozcov/výrobcov, Komisia sa tiež skontaktuje s orgánmi vyvážajúcej krajiny a s každým zväzom vývozcov/výrobcov, o ktorom má vedomosť.

ii) Výberový prieskum dovozcov

S cieľom umožniť Komisii rozhodnúť, či je výberový prieskum potrebný a ak áno, určiť zloženie vo výberovom prieskume, všetci dovozcovia alebo zástupcovia konajúci v ich mene sa týmto vyzývajú, aby sa prihlásili Komisii a poskytli nasledovné informácie o svojej spoločnosti alebo o svojich spoločnostiach v rámci časovej lehoty stanovenej v odseku 6, bod b) i) a vo forme uvedenej v odseku 7 tohto oznamu:

— meno, adresa, e-mailová adresa, telefónne a faxové, a/alebo telexové číslo a kontaktná osoba,

— celkový obrat spoločnosti v eurách v období od 1. apríla 2003 do 31. marca 2004,

— celkový počet zamestnancov,

— presné aktivity spoločnosti v súvislosti s príslušným výrobkom,

— objem dovozu v tonách a jeho hodnota v eurách a ďalší predaj na trhu spoločenstva príslušného dovezeného výrobku pochádzajúceho z Čínskej ľudovej republiky v období od 1. apríla 2003 do 31. marca 2004,

— mená a presné aktivity všetkých zúčastnených spoločností (5) zapojených do výroby a/alebo predaja príslušného výrobku,

— akékoľvek ďalšie relevantné informácie, ktoré môžu Komisii pomôcť pri určovaní zloženia vo výberovom prieskume,

— poznámka, či spoločnosť alebo spoločnosti súhlasia so svojím zaradením do výberového prieskumu, čo znamená aj odpovedať na dotazník a akceptovať okamžité prešetrenie ich odpovede.

S cieľom získať informácie, ktoré považuje za potrebné na určenie zloženia vo výberovom prieskume dovozcov, Komisia sa tiež skontaktuje s každým zväzom dovozcov, o ktorom má vedomosť.

iii) Konečné určenie zloženia vo výberovom prieskume

Všetky zúčastnené strany, ktoré si želajú predložiť akúkoľvek relevantnú informáciu týkajúcu sa zloženia vo výberovom prieskume, tak musia urobiť v rámci časovej lehoty stanovenej v odseku 6, bod b) ii) tohto oznamu.

Komisia má v pláne vykonať konečné určenie zloženia vo výberovom prieskume po konzultácii s príslušnými stranami, ktoré vyjadrili svoju ochotu byť zaradené do výberového prieskumu.

Spoločnosti zaradené do výberového prieskumu musia odpovedať na dotazník v rámci časovej lehoty stanovenej v odseku 6, bod b) iii) tohto oznamu a musia spolupracovať v rámci prešetrenia.

Ak nedochádza k dostatočnej spolupráci, Komisia môže založiť svoje zistenia, v súlade s článkami 17, odseky 4 a 18 základného nariadenia, na dostupných údajoch. Zistenie založené na dostupných údajoch môže byť pre príslušnú stranu menej výhodné, ako sa uvádza v odseku 8 tohto oznamu.

b) Dotazníky

S cieľom získať informácie, ktoré považuje za potrebné pre svoje prešetrovanie, Komisia zašle dotazníky priemyselnému odvetviu spoločenstva a každému zväzu výrobcov v spoločenstve, vývozcom/výrobcom v Čínskej ľudovej republike zaradeným do výberového prieskumu, každému zväzu vývozcov/výrobcov, dovozcom zaradeným do výberového prieskumu, každému zväzu dovozcov uvedených v žiadosti, alebo ktorí spolupracovali v prešetrovaní vedúcom k opatreniam, ktoré sú predmetom tejto revízie, a orgánom príslušnej vyvážajúcej krajiny.

V každom prípade majú všetky zúčastnené strany bezodkladne kontaktovať Komisiu prostredníctvom faxu s cieľom zistiť, či sú uvedené v žiadosti a v prípade potreby požiadať o dotazník v lehote stanovenej v odseku 6, bod a) i) tohto oznamu, pričom časová lehota stanovená v odseku 6, bod a) ii) tohto oznamu sa uplatňuje pre všetky zúčastnené strany.

c) Zhromaždenie informácií a uskutočnenie vypočutí

Všetky zúčastnené strany sa týmto vyzývajú, aby prezentovali svoje názory, aby predložili okrem odpovedí na dotazník aj iné informácie a poskytli sprievodné dokumenty. Tieto informácie a sprievodné dokumenty musí Komisia dostať v rámci časovej lehoty stanovenej v odseku 6, bod a) ii) tohto oznamu.

Komisia okrem toho môže vypočuť zúčastnené strany, za predpokladu, že podajú žiadosť, ktorá preukazuje, že existujú osobitné dôvody, prečo majú byť vypočuté. Táto žiadosť sa musí podať v rámci časovej lehoty stanovenej v odseku 6, bod a) iii) tohto oznamu.

d) Výber krajiny s trhovou ekonomikou

V predchádzajúcom prešetrovaní sa India použila ako vhodná krajina s trhovou ekonomikou na účely stanovenia bežnej hodnoty vzhľadom na Čínsku ľudovú republiku. Žiadateľ teraz navrhuje použiť na tieto účely Austráliu alebo USA. Zúčastnené strany sa týmto vyzývajú, aby pripomienkovali náležitosť týchto krajín v rámci osobitnej časovej lehoty stanovenej v odseku 6, bod c) tohto oznamu.

5.2. Procedúra posúdenia záujmov spoločenstva

V súlade s článkom 21 základného nariadenia a v prípade, že pravdepodobnosť pokračovania dumpingu a poškodenia sa potvrdí, urobí sa rozhodnutie o tom, či sa majú zachovať alebo zrušiť protidumpingové opatrenia a ktoré ustanovuje, že by nešlo o rozpor so záujmami spoločenstva. Na tento účel priemyselné odvetvie spoločenstva, dovozcovia, ich zastupujúce zväzy, zastupujúce užívateľské a zastupujúce spotrebiteľské organizácie, za predpokladu, že dokážu, že existuje objektívne prepojenie medzi ich činnosťou a príslušným výrobkom, sa môžu v rámci všeobecných časových lehôt stanovených v odseku 6, bod a) ii) tohto oznamu sami prihlásiť a poskytnúť Komisii informácie. Strany, ktoré konali v súlade s ustanovením v predchádzajúcej vete, môžu požiadať o vypočutie, s určením osobitných dôvodov, prečo majú byť vypočuté, v rámci časovej lehoty stanovenej v odseku 6, bod a) iii) tohto oznamu. Je potrebné poznamenať, že akákoľvek poskytnutá informácia na základe článku 21 sa zoberie do úvahy len vtedy, ak bude podložená faktickým dôkazom v čase jej predloženia.

6. ČASOVÉ LEHOTY

a) Všeobecné časové lehoty

i) Pre zúčastnené strany na vyžiadanie dotazníka

Všetky zúčastnené strany, ktoré nespolupracovali na prešetrení vedúcom k opatreniam, ktoré sú predmetom tejto revízie, požiadajú o dotazník pokiaľ možno čo najskôr; najneskôr však 15 dní od uverejnenia tohto oznamu v Úradnom vestníku Európskej únie.

ii) Pre strany, ktoré sa samy prihlásili na predloženie odpovedí na dotazník a poskytnutie akýchkoľvek ďalších informácií.

Všetky zúčastnené strany, ak sa ich zastúpenia majú brať počas prešetrovania do úvahy, sa musia samy prihlásiť kontaktovaním Komisie, prezentovať svoje názory a predložiť odpovede na dotazník, alebo poskytnúť akékoľvek ďalšie informácie do 40 dní od dátumu uverejnenia tohto oznamu v Úradnom vestníku Európskej únie, ak sa neurčí inak. Pozornosť sa upriamuje na skutočnosť, že uplatnenie väčšiny procedurálnych práv stanovených v základnom nariadení závisí od vlastného prihlásenia sa strany v rámci vyššie uvedeného obdobia.

Spoločnosti vybrané do výberového prieskumu musia predložiť odpovede na dotazník v rámci časovej lehoty stanovenej v odseku 6, bod b) iii) tohto oznamu.

iii) Vypočutia

Všetky zúčastnené strany môžu tiež požiadať o vypočutie Komisiou v rámci tej istej 40-dňovej časovej lehoty.

b) Osobitná časová lehota s ohľadom na výberový prieskum

i) Informácie upresnené v odsekoch 5.1., bod a) i) a 5.1., bod a) ii) by mali byť Komisii doručené do 15 dní odo dňa uverejnenia tohto oznamu v Úradnom vestníku Európskej únie, pričom Komisia má v pláne konzultovať zúčastnené strany, ktoré vyjadrili svoju ochotu byť zaradené do výberového prieskumu, v konečnom výbere v rámci 21-dňovej časovej lehoty od uverejnenia tohto oznamu v Úradnom vestníku Európskej únie.

ii) Každú ďalšiu relevantnú informáciu pre určenie zloženia vo výberovom prieskume, ako sa uvádza v odseku 5.1., bod a) iii), musí Komisia dostať v rámci 21-dňového obdobia odo dňa uverejnenia tohto oznamu v Úradnom vestníku Európskej únie.

iii) Odpovede na dotazník od strán, ktoré boli vybrané do výberového prieskumu, musí Komisia dostať do 37 dní odo dňa notifikácie o ich zaradení do výberového prieskumu.

c) Osobitná časová lehota na výber krajiny s trhovou ekonomikou

Prešetrované strany môžu vyjadriť želanie pripomienkovať vhodnosť Austrálie alebo USA, ktoré, ako sa uvádza v odseku 5.1., bod d) tohto oznamu, sa považujú za krajiny s trhovou ekonomikou, na účely stanovenia bežnej hodnoty s ohľadom na Čínsku ľudovú republiku. Tieto pripomienky musí Komisia dostať do 10 dní odo dňa uverejnenia tohto oznamu v Úradnom vestníku Európskej únie.

7. PÍSOMNÉ NÁVRHY, ODPOVEDE NA DOTAZNÍK A KOREŠPONDENCIA

Všetky návrhy a požiadavky zúčastnených strán sa musia predložiť písomne (nie v elektronickej forme, ak sa neurčuje inak, a musí sa v nich uvádzať meno, adresa, e-mailová adresa, telefónne a faxové, a/alebo telexové číslo zúčastnených strán). Všetky písomné návrhy, vrátane informácií požadovaných v tomto ozname, odpovede na dotazník a korešpondencia zúčastnených strán s utajeným charakterom sa označí ako „Obmedzené“ (6) a v súlade s článkom 19, odsek 2 základného nariadenia ju bude sprevádzať neutajená verzia, ktorá sa označí „NA NAHLIADNUTIE PRE ZÚČASTNENÉ STRANY“.

Adresa Komisie pre korešpondenciu:

European Commission (Európska komisia) Directorate General for Trade (Generálne riaditeľstvo pre obchod) Directorate B (Riaditeľstvo B) Office: J-79 5/16 (Úrad: J-79 5/16) B-1049 Brussels/Brussel Fax: (+32 2) 295 65 05 Telex COMEU B 21877

8. NESPOLUPRÁCA

V prípadoch, keď ktorákoľvek zo zúčastnených strán odmietne prístup alebo inak nezabezpečí potrebné informácie v rámci stanovenej časovej lehoty, alebo do značnej miery bráni prešetreniu, sa môžu vyvodiť pozitívne alebo negatívne závery v súlade s článkom 18 základného nariadenia na základe dostupných údajov.

Tam, kde sa zistí, že niektorá zo zúčastnených strán poskytla nepravdivé alebo zavádzajúce informácie, neberie sa na takéto informácie ohľad a v súlade s článkom 18 základného nariadenia sa použijú dostupné údaje. Ak zúčastnená strana nespolupracuje, alebo ak spolupracuje len čiastočne, a závery sa z tohto dôvodu zakladajú na dostupných skutočnostiach v súlade s článkom 18 základného nariadenia, výsledok môže byť pre túto stranu menej priaznivý, ako v prípade, keby spolupracovala.

(1) Ú. v. EÚ C 230, 26.9.2003, s. 2.

(2) Ú. v. ES L 56, 6.3.1996, s. 1, naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, p. 12).

(3) Ú. v. ES L 159, 25.6.1999, s. 1, naposledy zmenené a doplnené nariadením Rady (ES) č. 985/2003 (Ú. v. EÚ L 143, 11.6.2003, s. 1).

(4) Definícia zúčastnených spoločností sa nachádza v článku 143 nariadenia Komisie (EHS) č. 2454/93, ktoré sa týka implementácie Spoločného colného sadzobníka (Ú. v. ES L 253, 11.10.1993, s. 1).

(5) Definícia zúčastnených spoločností sa nachádza v článku 143 nariadenia Komisie (EHS) č. 2454/93, ktoré sa týka implementácie Spoločného colného sadzobníka (Ú. v. ES L 253, 11.10.1993, s. 1).

(6) Znamená to, že dokument je určený len na interné použitie. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody WTO o implementácii článku VI dohody GATT 1994 (Protidumpingová dohoda).